દક્ષ શિષ્ટાચારી છે. તે દરેક રીતે અર્થદક્ષ (ઑર્થોડૉક્સ) છે. સંસારમાં જે કાંઈ વહેવાર પરાપૂર્વથી ચાલે છે તેનું પાલન કરવાનો આગ્રહી છે. આટલું હોય તો ઠીક, પણ તે બીજા પણ પોતે માન્ય કરેલા નિયમો મુજબ ચાલે એ જોવા માગે છે. તેનો માપદંડ છે બ્રાહ્ય આચાર. શિવ મૂર્તિમંત સદાચાર હોવા છતાં તે તેના અંતરમાં ડોકીયું કરવા તૈયાર નથી. દક્ષને જોઈ શિવ ઉભા ન થયા કારણ? જેની દ્રષ્ટિમાં ઉંચ નીચ કે નાનો મોટો નથી તે શા માટે ઉભા થાય? શિવ જ્ઞાન સ્વરૂપ છે, તેમાં સ્થિતિ છે, કૃતિ નથી એટલે તે નથી ઉભા થતા, નથી બોલતા, બહારનો કોઈ વહેવાર તેમને બાંધી શક્તો નથી. અને દક્ષ તો શાસ્ત્રસંમત, પૂર્વમાન્ય આંકેલા માર્ગે જ પગલું મંડાય છે કે નહીં એ સિવાય કશું જોઈ શક્તો નથી. દક્ષ છે શાસ્ત્રબદ્ધ, શિવ છે સ્વતંત્ર સ્વતંત્ર. શાસ્ત્રમાંથી મુક્તિ મળે ત્યારે શિવલોકના દર્શન થાય. પણ એ દર્શન કાંઈ શાસ્ત્રોનો ઉચ્છેદ કરવાથી થતાં નથી, શાસ્ત્રોનો મર્મ પામવાથી થાય છે.